戴氏鹿峰亭二首呈同游  其二
作者：郭祥正
朝代：宋

paragraphs: 未能騎黄鶴，高飛出塵寰。
且來跨白鹿，隱見蒼崕間。
誰爲鹿峰亭，名聞戴氏園。
仙者去已遠，捲簾對青山。
秀木染深塢，鳴泉掛危欄。
春風吹綠鬢，皓月頽朱顔。
賓朋合簪履，昆季芬芝蘭。
黄鶴安足騎，白鹿不須跨。
但願有濁酒，長嘯此峰下。
醉醒醒復醉，黄金任高價。